ROZHODNUTIE KOMISIE
z 28. októbra 2005,
ktorým sa v zásade uznáva úplnosť dokumentácie predloženej na podrobné preskúmanie s cieľom možného zaradenia aminopyralidu a fluopikolidu do prílohy I k smernici Rady 91/414/EHS
[oznámené pod číslom K(2004) 4535]
(Text s významom pre EHP)
(2005/778/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 6 ods. 3,
keďže:
(1)
Smernica 91/414/EHS stanovuje zostavenie zoznamu účinných látok Spoločenstva, ktorých začlenenie do prípravkov na ochranu rastlín je povolené.
(2)
Spoločnosť Dow AgroSciences Ltd. predložila dokumentáciu o účinnej látke aminopyralid orgánom Spojeného kráľovstva 22. apríla 2004 so žiadosťou o jej zaradenie do prílohy I k smernici 91/414/EHS. Spoločnosť Bayer CropScience (Francúzsko) predložila dokumentáciu o fluopikolide orgánom Spojeného kráľovstva 7. mája 2004 so žiadosťou o jeho zaradenie do prílohy I k smernici 91/414/EHS.
(3)
Orgány Spojeného kráľovstva oznámili Komisii, že na základe predbežného preskúmania dokumentácia o príslušných účinných látkach spĺňa požiadavky týkajúce sa údajov a informácií, ktoré sú uvedené v prílohe II k smernici 91/414/EHS. Tiež sa zdá, že predložená dokumentácia spĺňa požiadavky týkajúce sa údajov a informácií, ktoré sú uvedené v prílohe III k smernici 91/414/EHS vzhľadom na jeden prípravok na ochranu rastlín s obsahom príslušnej účinnej látky. V súlade s článkom 6 ods. 2 smernice 91/414/EHS príslušní žiadatelia dokumentáciu následne zaslali Komisii, iným členským štátom a Stálemu výboru pre potravinový reťazec a zdravie zvierat.
(4)
Týmto rozhodnutím by sa malo na úrovni Spoločenstva formálne potvrdiť, že dokumentácia v zásade spĺňa požiadavky týkajúce sa údajov a informácií, ktoré sú uvedené v prílohe II, a pre najmenej jeden prípravok na ochranu rastlín s obsahom príslušnej účinnej látky požiadavky uvedené v prílohe III k smernici 91/414/EHS.
(5)
Toto rozhodnutie by sa nemalo dotknúť práva Komisie vyzvať žiadateľa, aby predložil ďalšie údaje alebo informácie s cieľom objasniť určité body dokumentácie.
(6)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Bez toho, aby bol dotknutý článok 6 ods. 4 smernice 91/414/EHS, dokumentácia o účinných látkach stanovených v prílohe k tomuto rozhodnutiu, ktorá bola predložená Komisii a členským štátom s cieľom získať zaradenie takýchto látok do prílohy I k uvedenej smernici, v zásade spĺňa požiadavky týkajúce sa údajov a informácií, ktoré sú uvedené v prílohe II k uvedenej smernici.
Dokumentácia tiež spĺňa požiadavky týkajúce sa údajov a informácií, ktoré sú uvedené v prílohe III k uvedenej smernici vzhľadom na jeden prípravok na ochranu rastlín s obsahom účinnej látky, po zohľadnení navrhovaných spôsobov použitia.
Článok 2
Spravodajský členský štát pokračuje v podrobnom prieskume príslušnej dokumentácie a ohlási závery svojho skúmania, doplnené odporúčaniami o zaradení alebo nezaradení príslušnej účinnej látky do prílohy I k smernici 91/414/EHS a akýmikoľvek súvisiacimi podmienkami, Európskej komisii hneď, ako je to možné, a najneskôr do jedného roka po uverejnení tohto rozhodnutia v Úradnom vestníku Európskej únie.
Článok 3
Toto rozhodnutie je určené členským štátom.
V Bruseli 28. októbra 2005